«Idol» øker seertallet - MGP opplever seerflukt
Onsdag kveld benket nesten 567.000 seere seg framfor TV'en for å se andre runde av «Idol»-audition på TV 2. Ved andre halvdel av programmet hadde seertallet økt med 100.000, og endte med en andel på 34,4 prosent. - Dette er helt fantastisk. Vi har ikke hatt så gode tall på «Idol» på syv år, så det er gøy å se at jubileums-sesongen vår blir satt pris på, sier informasjonsmedarbeider Bjarne Laastad i TV 2 til VG Nett. I motsetning til «Idol» opplever NRKs Melodi Grand Prix-sending, hvor ukens deltakere blir presentert, en nedgang i antall seere. For en uke siden så rundt 500.000 programmet, mens onsdagens program ble kun sett av 332.000 seere. - Vi får bare håpe at vi tar dem igjen på lørdag. I og med at dette er et presentasjonsprogram, og ikke et underholdningsshow som «Idol», er vi likevel fornøyde med tallene. Sist uke var vi helt overveldet, så nå håper vi at flere skrur på NRK når de nye låtene skal konkurrere på lørdag, sier prosjektleder for MGP, Stian Malme til VG Nett. De sju artistene som skal konkurrere i den andre delfinalen i Florø er Martin Blomvik, Annsofi, Shackles, Hans-Erik Dyvik Husby, Fjellfolk, Haji og Margaret Berger.
Mens Idol øker i antall seere, har «MGP direkte» mistet rundt 200.000 seere på en uke.